El conseller d'Agricultura, Ramaderia i Pesca sotmet a dictamen d'aquesta Comissió Jurídica Assessora el Projecte de decret pel qual es regula la Junta Arbitral de Contractes d'Integració.
El Projecte conté una exposició de motius, onze articles, una disposició addicional i dues de finals.
L'exposició de motius fa una referència molt breu a la Llei 2/2005, de 4 d'abril, de contractes d'integració, aprovada pel Parlament de Catalunya i publicada en el Diari Oficial de la Generalitat de Catalunya de 13 d'abril de 2005, que crea la Junta Arbitral i remet a desplegament reglamentari la seva composició, funcionament i organització.
Intervenció consultiva d'aquesta Comissió Jurídica Assessora
El Projecte de decret s'integra, pel seu contingut, dins dels reglaments o disposicions de caràcter general que es dicten per desplegar les lleis o el dret comunitari i, per tant, està subjecte a dictamen preceptiu, en virtut d'allò disposat en l' article 8.2.b) de la Llei 5/2005, de 2 de maig, reguladora d'aquest òrgan.
El Projecte desplega la Llei 2/2005, de 4 d'abril, de contractes d'integració que crea, en l'article 14.1, la Junta Arbitral de Contractes d'Integració, amb l'objecte d'intentar l'avinença entre les parts en les qüestions litigioses relacionades amb la seva aplicació.
Quan es dictamina sobre un projecte reglamentari d'aquestes característiques, és doctrina reiterada d'aquesta Comissió que l'abast de l'actuació comporta estudiar la competència de la Generalitat de Catalunya i l'habilitació del Govern per dictar la norma de què es tracta i comprovar que s'hagin seguit els tràmits procedimentals previstos en la llei per a l'elaboració, l'anàlisi de la legalitat i la formulació de suggeriments sobre eventuals deficiències que cal evitar o sobre possibles millores que cal introduir.
El títol competencial que fonamenta aquesta disposició normativa és l'article 12.1.4 de l'Estatut d'autonomia de Catalunya (EAC), segons el qual correspon a la Generalitat la competència exclusiva de la matèria agricultura i ramaderia, d'acord amb les bases i l'ordenació de l'activitat econòmica general i, en els seus aspectes organitzatius, la competència es fonamenta en l'article 9.3 de l'EAC, que atribueix en exclusiva a la Generalitat de Catalunya la competència sobre normes processals i de procediment administratiu que es derivin de les particularitats del dret substantiu de Catalunya o de les especialitats de l'organització de la Generalitat.
El contingut d'aquest Projecte desplega les previsions que conté la Llei 2/2005, respecte de la composició, el funcionament i l'organització de la Junta Arbitral de Contractes d'Integració (art. 14.3) i constitueix una expressió de la potestat reglamentària de la Generalitat de Catalunya en aquesta matèria.
L'habilitació del Govern de la Generalitat
La competència per dictar el Decret es troba, d'una banda, en la potestat reglamentària que amb caràcter general li reconeix l'article 37.1 de l'Estatut d'autonomia, l'article 7.1.e) de la Llei 3/1982 i els articles 4 i 61 de la Llei 13/1989, i, per altra banda, per la facultat reconeguda de forma específica per regular aquesta matèria en la disposició final primera, apartat 3, de la Llei 2/2005, de 4 d'abril, de contractes d'integració, que porta per títol "Desplegament normatiu": "El Govern, en el termini de tres mesos a comptar de la data d'entrada en vigor d'aquesta Llei, ha d'aprovar el reglament regulador de la composició, el funcionament i l'organització de la Junta Arbitral de Contractes d'Integració, al qual es refereix l'apartat 3 de l'article 14."
L'article 14, apartat, 3 diu: "La composició, el funcionament i l'organització de la Junta Arbitral s'ha de regular per reglament.
En tot cas, la Junta Arbitral ha de ser presidida per un representant del departament competent en matèria de ramaderia i ha d'ésser composta en parts iguals pels integradors i integrants que pertanyin a les organitzacions més representatives.
La Junta Arbitral pot tenir seccions territorials."
La Llei 2/2005, de contractes d'integració, és, doncs, la norma habilitant que permet que el Govern adopti el Decret que es presenta com a Projecte a la Comissió Jurídica Assessora.
La tramitació del Projecte s'ha d'ajustar a allò que disposen els articles 63 i següents de la Llei 13/1989, d'organització, procediment i règim jurídic de l'Administració de la Generalitat de Catalunya.
La Llei 2/2005, de 4 d'abril, publicada en el DOGC de 13 d'abril, estableix en la disposició final segona que entrarà en vigor al cap de tres mesos d'haver estat publicada, i l'article 14.3 estableix que el Govern, en el termini de tres mesos a comptar des de la data d'entrada en vigor d'aquesta Llei, n'ha d'aprovar el reglament regulador.
Quant al compliment d'aquest termini, es constata que la petició de dictamen formulada pel conseller d'Agricultura, Ramaderia i Pesca sobre aquest Projecte de decret tingué entrada a aquesta Comissió Jurídica Assessora el dia 28 de novembre de 2005.
Aquest retard, però, no afecta ni l'habilitació del Govern ni la legalitat del Decret, el qual entrarà en vigor un cop es publiqui, d'acord amb el que s'estableix en la disposició final segona.
El fet que la Llei estableix un termini per a la regulació de la Junta Arbitral fa que no es pugui esperar l'aprovació de la Llei de contracte de conreu, en tramitació parlamentària, i plantejar-se una unificació amb les Juntes d'Arbitratge i Mediació, que preveu el Projecte de Llei, per tal d'evitar un excés d'òrgans d'aquest tipus.
El contingut de la documentació incorporada a l'expedient administratiu mostra que s'han seguit tots els tràmits previstos en la Llei i en queda constància en els antecedents del Dictamen.
En termes generals, en cadascun dels tràmits s'han de respectar les exigències legals i, en relació amb aquests tràmits, es formula alguna observació que no té caràcter essencial.
Segons figura en l'expedient, el text del Projecte s'ha sotmès al tràmit d'audiència i informació pública.
També s'ha sotmès a la consideració de tots els departaments de la Generalitat de Catalunya, a diverses associacions i federacions representatives del sector, al Consell del Col·legi d'Advocats de Catalunya i al Gabinet Jurídic de la Generalitat.
Han presentat al·legacions l'organització professional agrària Unió de Pagesos, les entitats Federació Avícola Catalana i Associació Catalana de Productors (Porcat) i han presentat informes els departaments de la Presidència, mitjançant el Gabinet Jurídic, Cultura, Economia i Finances i Treball i Indústria.
Totes elles s'integren a l'expedient i han estat valorades i incorporades parcialment al Projecte que es presenta.
El Consell Tècnic informa sobre el Projecte en la sessió del 16 de novembre de 2005.
També s'ha sol·licitat a l'Institut Català de les Dones, per ofici del secretari general del Departament el 14 d'octubre de 2005, l'informe sobre l'impacte de gènere.
No consta en l'expedient que aquest informe hagi estat emès.
En aquest punt, la Comissió Jurídica Assessora recorda que l'Administració té l'obligació de demanar aquest informe, atès que es tracta d'un informe preceptiu, però la càrrega d'emetre'l depèn de l'òrgan que n'ha d'informar preceptivament.
Per tant, si s'ha concedit el termini legalment establert, sense que s'hagi evacuat, no hi ha cap objecció al fet que prossegueixi la tramitació, tal com estableix l'article 83.3 de la LRJPAC (Dictamen 88/2005), ja que l'informe de l'Institut Català de les Dones no és determinant i permet prosseguir la tramitació del Decret.
La Comissió Jurídica Assessora observa que s'ha tingut cura a utilitzar un llenguatge no sexista, que evita l'ús de formes i expressions que tinguin connotacions discriminatòries.
L'advocada de la Generalitat informà favorablement sobre el text del Projecte el 24 de novembre de 2005.
L'estudi econòmic, fet pel mateix Departament, posa de manifest que l'adopció d'aquest Decret no comporta cap despesa prèvia per tal que la Junta Arbitral entri en funcionament.
Es considera necessària la creació del lloc de treball de secretari de la Junta Arbitral, que ha d'ocupar un tècnic de nivell superior.
Així mateix, es preveu el pagament de drets d'assistència i desplaçaments.
El cost total del seu funcionament no es pot preveure, atès que la intervenció de la Junta és a instància de part.
Es tracta de desenvolupar les previsions de la Llei 2/2005, de 4 d'abril, de contractes d'integració, i l'objecte del Decret és regular la composició, el funcionament i l'organització de la Junta Arbitral de Contractes d'Integració.
Aquest Decret complementa el desplegament legislatiu que es va iniciar amb la Llei 2/2005, de contractes d'integració, i que va continuar amb la Resolució ARP/2974/2005, de 13 d'octubre, per la qual s'aprova el model homologat de contracte d'integració.
El Projecte de decret fa altres remissions normatives, que seran tingudes en compte a l'hora d'analitzar-ne el contingut, com són: l'aplicació de la Llei estatal 60/2003, de 23 de desembre, d'arbitratge, pel que fa als motius i el procediment d'anul·lació del laude i la Llei d'enjudiciament civil respecte dels efectes del laude, la seva revisió i l'execució forçosa.
La proposta del Decret s'estructura en una molt breu exposició de motius, ja que únicament conté una referència a la Llei 2/2005, de 4 d'abril, de contractes d'integració, que resulta obligada ja que és la que crea la Junta Arbitral i, per tant, és la norma habilitant del Decret.
Des del punt de vista formal cal introduir en l'exposició de motius les correccions següents: Primer paràgraf, línia 3, substituir "l'aplicació de la Llei esmentada" per "l'aplicació d'aquesta Llei".
Tercer paràgraf, es proposa afegir la fórmula d'"Acord amb el Dictamen de la Comissió Jurídica Assessora", atès que les observacions que es realitzen en el Dictamen no tenen el caràcter d'essencials.
L'articulat del Decret s'agrupa en un sol cos, que atès el nombre d'articles del Projecte i el seu contingut, centrat amb la regulació de la Junta Arbitral, no fan imprescindible que es divideixi per capítols.
En l'anàlisi del contingut del Projecte de decret s'han de tenir en compte aquells aspectes referits a la composició de la Junta Arbitral, que figuren en l'article 14.3 de la Llei, i que són els següents: La Junta Arbitral ha d'ésser presidida per un representant del departament competent en matèria de ramaderia i s'ha de compondre en parts iguals per integradors i integrants que pertanyin a les organitzacions més representatives.
L'article 1, referit a la "Naturalesa i àmbit d'actuació", reprodueix allò ja dit per la Llei 2/2005, i assenyala que la Junta Arbitral és un òrgan de naturalesa arbitral competent per resoldre totes les qüestions litigioses relacionades amb l'aplicació d'aquesta Llei.
Es preveu, d'acord amb l'article 14.3 de la Llei, la possible creació de seccions territorials, sobre les quals res no es diu en el Projecte de decret, ni tampoc sobre la composició i el funcionament.
La delimitació d'aquestes seccions i el seu àmbit d'actuació no està, doncs, definit en el Projecte de decret, i tot i que la Comissió Jurídica Assessora considera que no és essencial contemplar aquests aspectes, en poder entendre que formen part de l'organització de la mateixa Junta.
Si ja es preveu la possible creació de seccions territorials, podria ser oportú incloure'n la regulació en el mateix Decret, per tal de donar una visió d'ordenació conjunta de la matèria, i respectar la Llei pel que fa a la composició.
En tot cas, caldria preveure'n la regulació en el futur reglament de règim intern, previst en l'article 5 del Projecte de decret.
La Comissió Jurídica Assessora proposa que l'apartat 4 "adscripció" de l'article 1 passi a ser l'apartat 2, i que es reordenin la resta dels apartats.
Pel que fa a la composició de la Junta Arbitral, regulada en l'article 2 del Projecte de decret, cal tenir en compte que la composició està establerta, en part, en l'article 14.3 de la Llei 2/2005, quan assenyala que la Junta ha d'ésser presidida per un representant del departament competent en matèria de ramaderia i ha d'ésser composta en parts iguals per integradors i integrats que pertanyin a les organitzacions més representatives.
La composició que figura en l'article 2 del Projecte de decret respon al mandat de la Llei i tracta de la presidència, una composició paritària quant al nombre de vocalies de representants de les organitzacions més representatives dels integradors i dels integrats, i, com a novetat, incorpora dues vocalies que responen a un perfil tècnic -professional-, una vocalia en representació del Consell del Col·legi d'Advocats/des de Catalunya i una vocalia corresponent a un advocat o advocada de la Generalitat de Catalunya adscrit o adscrita a la unitat departamental del Gabinet Jurídic del Departament d'Agricultura, Ramaderia i Pesca, més un/a secretari/ària amb veu i sense vot.
La Junta Arbitral té un total d'11 membres més el secretari/ària, que té veu però no té vot.
La composició prevista i el funcionament, al qual ens referirem més endavant, permeten avançar que el model d'arbitratge adoptat és un model molt institucionalitzat, i així es fa palès en la Resolució d'ARP/2974/2005, de 13 d'octubre, per la qual s'aprova el model homologat de contracte d'integració, quan en el punt 13, referit a la resolució de conflictes, estableix que les parts tenen dues opcions en el cas de conflicte: acudir a l'arbitratge institucional de la Junta Arbitral o a la jurisdicció civil.
Aquest caràcter institucional es posa de manifest en la configuració, ja que reflecteix una composició com si es tractés d'un òrgan administratiu col·legiat amb un règim singular.
Confirma aquesta observació el fet que en l'article 6.5 del Projecte de decret s'estableix que: "En tot el que no preveu aquest Decret i, si s'escau, en el reglament de règim intern, el règim de funcionament de la Junta és el que s'estableix amb caràcter general per als òrgans col·legiats de la Generalitat de Catalunya."
Aquest caràcter més institucional incideix en la seva naturalesa arbitral, en el sentit que defuig d'un model determinat d'arbitratge de dret i es queda en una certa indefinició quant al fet si l'arbitratge és de dret o d'equitat.
En canvi, l'article 34 de la Llei 60/2003, de 23 de desembre, d'arbitratge mostra la preferència per l'arbitratge de dret, quedant limitat l'arbitratge d'equitat als casos en què les parts ho hagin pactat expressament, ja sigui per mitjà d'una remissió literal a l'equitat, o a termes similars com ara decisió en consciència, ex aequo et bono o que l'àrbitre actuï com amigable componedor.
La Comissió Jurídica Assessora adverteix que si l'arbitratge és de dret, els qui actuïn com a àrbitres han de ser llicenciats/des en dret, per aplicació de l'article 15 de la Llei 60/2003, d'arbitratge.
Pel que fa a aquesta Junta Arbitral de Contractes d'Integració, tot sembla indicar que estem davant d'un arbitratge d'equitat i, si no fos així, caldria indicar-ho expressament, tenint en compte el règim jurídic aplicable als arbitratges de dret.
Aquesta qüestió obliga la Comissió Jurídica Assessora a fer un breu comentari sobre l'abast de l'aplicació de la Llei 60/2003, d'arbitratge (BOE de 26 de desembre de 2003).
La Llei 60/2003 pretén ser, i així consta en l'exposició de motius, una llei general aplicable íntegrament a tots els arbitratges que no tinguin una regulació especial; però també supletòriament als arbitratges que la tinguin, excepte en tot allò que les seves especialitats s'oposin al que preveu aquesta Llei, o llevat que alguna norma legal en disposi expressament la inaplicabilitat.
En l'article 1, apartat 2, de la Llei 60/2003, es determina l'aplicació supletòriament als arbitratges que preveuen altres lleis.
Així doncs, la Llei 60/2003 és d'aplicació supletòria en tots aquells aspectes no regulats per la Llei especial i també en aquells que la mateixa Llei assenyali.
La Comissió Jurídica Assessora entén que la Llei 2/2005, de contractes d'integració, introdueix, amb la creació de la Junta Arbitral i la remissió a un futur reglament, una regulació específica per a la resolució de conflictes sorgits al voltant de l'aplicació de la Llei de contractes d'integració.
Quant a la presidència, la Llei 2/2005 estableix que la Junta Arbitral ha de ser presidida per un representant del departament competent en matèria de ramaderia.
En el Projecte de decret es concreta que el president/a ha de ser nomenat/ada pel/per la conseller/a d'Agricultura, Ramaderia i Pesca "entre persones del Departament o que procedeixen de les administracions públiques o de reconegut prestigi en el món jurídic".
La Comissió Jurídica Assessora entén que el president/a és, d'acord amb la Llei, el/la representant del Departament i el/la nomena el conseller.
El fet que s'assenyali com es farà aquest nomenament ens porta a considerar que alguna de les fórmules que es proposen (que procedeixin de les administracions públiques) poden generar interpretacions confuses, atesa la diversitat de col·lectius als qual es pot referir, i així ho posa de manifest en el seu informe l'Assessoria Jurídica del Departament d'Economia i Finances.
Per tant, la Comissió Jurídica Assessora recomana que en el Decret es faci una opció per una de les tres solucions proposades o se suprimeixi la referència a com ho farà el conseller, en no ser necessari.
Aquesta Comissió Jurídica Assessora interpreta el mandat de la Llei 2/2005, de 4 d'abril, de contractes d'integració en el sentit que el president de la Junta Arbitral ha de ser el representant del departament competent en matèria de ramaderia, i no interpreta que ha de pertànyer a aquest Departament per obtenir-ne la presidència.
La Comissió Jurídica Assessora considera que s'ha de substituir, en l'apartat 4 de l'article 2, "que han d'estar en possessió dels seus drets civils" per la fórmula han d'estar en ple exercici dels seus drets civils.
Respecte a l'article 3, "Presidència", no hi ha cap observació a realitzar, excepte la correcció ortogràfica del mot "oderar" per "moderar", que figura en l'apartat 3.1.
Article 5, "Organització": En aquest precepte es fa referència a aspectes d'organització puntuals (drets d'assistència, desplaçament, etc.) i a la potestat de la Junta d'aprovar el seu reglament de règim intern.
En aquest article es proposa alterar l'ordre dels apartats 2 i 3, fent passar l'apartat 3 a l'apartat 2 i el 2 al 3.
La Comissió Jurídica Assessora també considera que hauria de ser obligat i no potestatiu que la Junta elabori el seu reglament de règim intern i, per tant, en el Decret s'hauria de fixar un termini per fer-ho.
L'article 6 fa referència al funcionament de la Junta Arbitral.
L'apartat 2 de l'article 14 de la Llei 2/2005 assenyala la necessitat d'incorporar en el contracte d'integració la clàusula de submissió arbitral, i així es preveu en l'apartat 1 de l'article 6 del Projecte de decret.
Quant a les funcions i el règim d'acords, la Comissió Jurídica Assessora considera que són anàlegs als previstos en altres òrgans similars i coherents amb la regulació vigent a la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, per als òrgans col·legiats.
L'article 7, "Procediment": En l'apartat 1 s'estableixen els principis constitucionals d'igualtat, audiència i contradicció, que coincideixen amb els establerts en la Llei de l'arbitratge, i s'afegeix el d'economia processal.
La Comissió Jurídica Assessora considera que de la regulació del funcionament de la Junta Arbitral establerta en el Decret, es dedueix el principi de gratuïtat i es podria afegir d'una manera expressa, excepte per aquelles despeses relatives a les actuacions practicades a instància de part o les que es derivin de l'assessorament a les parts, que han d'anar a càrrec d'aquestes.
En l'ordenació de l'apartat 3 de l'article 7 no consta la lletra d).
Per tant, la lletra e) hauria de ser la d).
En l'apartat 6 es fa referència a mesures cautelars, i es reprodueix allò establert en l'article 23 de la Llei 60/2003, d'arbitratge.
Atès el contingut ampli de l'article 7, la Comissió Jurídica Assessora proposa que els apartats 7 i 8 passin a ser un nou article amb el títol Laude arbitral i amb l'ordre modificat, que tindria una redacció més sistemàtica:
8.1. (anterior 7.8) "El laude conté el pronunciament de la Junta sobre la controvèrsia, es dicta per escrit i ha de ser signat per tots els membres de la Junta Arbitral, amb constància de la data i el lloc de l'arbitratge.
Els membres de la Junta Arbitral poden expressar en el laude el seu parer discrepant."
8.2 (anterior 7.7) "El termini per a l'emissió del laude és de sis mesos comptat des de la data en què la Junta Arbitral, un cop rebuda la sol·licitud d'arbitratge, comunica a les parts l'inici del procediment arbitral.
Aquest termini és prorrogable per un termini no superior a tres mesos, per decisió motivada de la mateixa Junta.
En qualsevol cas la inactivitat de les parts durant la instrucció del procediment no impedeix continuar les actuacions i dictar el laude d'acord amb les proves que es disposin."
8.3 (nou) "L'expiració del termini sense dictar laude determinarà l'acabament de les actuacions arbitrals."
Aquesta incorporació obliga a una nova numeració dels articles restants.
L'article 8 del Projecte porta per títol "Acords extraarbitrals i finalització de les actuacions".
La Comissió Jurídica Assessora constata que el títol de l'article no en reflecteix el contingut i proposa millorar-ne la redacció inspirant-se en els termes establertes en l'article 36 de la Llei d'arbitratge.
Article 8 (passaria a ser l'article 9): "Laude per acord entre les parts i desistiment.
Si en el decurs del procediment d'arbitratge les parts arriben a un acord sobre l'objecte del litigi, aquest acord s'ha de comunicar a la Junta Arbitral en el termini de tres dies.
La Junta Arbitral donarà per finalitzada la seva actuació sobre els punts acordats i, si ambdues parts ho sol·liciten i la Junta no aprecia motius per oposar-s'hi, ha de fer constar aquest acord en forma de laude en els termes convinguts per les parts.
En qualsevol cas, abans de dictar-se el laude, les parts, de comú acord, poden desistir de l'arbitratge.
Aquest acord s'ha de comunicar per escrit a la Junta Arbitral en el termini de tres dies a fi que dicti el corresponent acord de finalització del procediment".
Respecte de l'article 10, "Correcció, aclariment i compliment del laude", que passaria a ser l'article 11, la Comissió proposa millorar-ne la redacció i comprensió amb el text següent:
Correcció, aclariment i compliment del laude.
Qualsevol de les parts, en el termini dels deu dies següents a la notificació del laude, pot sol·licitar a la Junta Arbitral que procedeixi a:
La correcció de qualsevol error de càlcul, tipogràfic o de naturalesa similar.
L'aclariment d'un punt o d'una part concreta del laude.
El complement del laude respecte a peticions formulades i no resoltes en aquest.
La Junta Arbitral, prèvia audiència de les parts, resol sobre les sol·licituds de correcció de dades i d'aclariments en el termini de deu dies i sobre les sol·licituds de complement en el termini de vint dies.
Dins dels deu dies següents a la data del laude, la Junta Arbitral pot procedir d'ofici a la correcció de les errades esmentades a l'apartat anterior.
Transcorreguts els terminis assenyalats en els apartats anteriors el laude esdevé definitiu."
Article 11, "Anul·lació, revisió i execució dels laudes".
En l'apartat 1 d'aquest precepte és conté una remissió als motius, procediment d'anul·lació, revisió i execució dels laudes establerts en la Llei 60/2003, de 23 de desembre, d'arbitratge.
En l'apartat 2 es preveu l'efecte de cosa jutjada i es produeix una remissió en aquest cas a la Llei d'enjudiciament civil.
En l'apartat 3 la referència a l'execució forçosa dels laudes té un enllaç necessari també amb la Llei d'enjudiciament civil, en els mateixos termes que ho fa la Llei 60/2003, d'arbitratge.
Un cop valorades les observacions fetes en el Dictamen, es pot elevar al Govern, per a la seva aprovació, el Projecte de decret pel qual es regula la Junta Arbitral de Contractes d'Integració.